5 vas vir onwettige besit van Sassa-kaarteArgieffoto Vyf mense is Saterdag in die vroeë oggendure in Pietermaritzburg in hegtenis geneem vir die onwettige besit van Suid-Afrikaanse agentskap vir maatskaplike sekerheid (Sassa)-kaarte asook die oortreding van die kredietwet, het die KwaZulu-Natalse polisie gesê. Volgens kol. Thembeka Mbele, woordvoerder van die polisie, volg die inhegtenisnemings ná ŉ intensiewe ondersoek na verskeie Sassa-verwante kwessies wat deur die polisie en die Suid-Afrikaanse Poskantoor (SAPO) van stapel gestuur is. Polisiebeamptes het die verdagtes, almal tussen die ouderdomme van 33 en 47, in Oribiweg in Pelham vasgetrek waar hulle in besit van 250 Sassa‑kaarte, nege selfone, ŉ skootrekenaar en ŉ geheuestokkie betrap is. Die polisie het ook op twee voertuie beslag gelê, het Mbele gesê. Die verdagtes is na die polisiestasie op Alexandraweg geneem waar hulle van die oortreding van die Wet op Maatskaplike Bystand en die Nasionale Kredietwet aangekla gaan word. Die verdagtes sal binnekort in die Pietermaritzburg-landdroshof verskyn. Die ondersoek duur voort en die polisie verwag om binnekort nog inhegtenisnemings te maak.